[{"text_idx": "#000001", "text": "Nu\u0308u\u0308disaja visuaaliro\u0303huga kirjandussituatsioonis pole uue pildiraamatu ilmumine kuigivo\u0303rd eriline su\u0308ndmus. Kui just ei ole tegemist va\u0308ga hea teosega. Meie edukaima lastekirjaniku Piret Raua uus raamat \u201eKo\u0303rv\u201c on eriline veel ka seepa\u0308rast, et see ilmus ko\u0303igepealt maineka Inglise-Ameerika kirjastuse \u201eThames & Hudson\u201c tellimusena inglise keeles. Eestikeelse variandi andis aga va\u0308lja kirjastus Ta\u0308napa\u0308ev."}, {"text_idx": "#000002", "text": "Raamatu peategelaseks on ko\u0303rv, kes u\u0308hel hommikul u\u0308les a\u0308rgates leiab end pa\u0308ris u\u0308ksi olevat. Pea, kellega ko\u0303rvuti on ta elanud kogu oma elu, on kadunud. Ko\u0303rv on suures segaduses ning tunneb end u\u0308ksiku ja va\u0308a\u0308rtusetuna. Siis aga kuuleb ta, kuidas keegi krooksub \u2013 konn vajab kuulajat. Peagi on kohal teisedki, kel vaja justnimelt ko\u0303rva, mitte pead. No\u0303nda vo\u0303iks lu\u0308hidalt kokku vo\u0303tta Piret Raua va\u0308rske lasteraamatu sisu. Kuid raamatu ridade vahele, ko\u0303rvale, u\u0308les ja alla on peidetud va\u0308ga palju enamat."}, {"text_idx": "#000004", "text": "Lisaks mo\u0303tterohkusele va\u0308a\u0308rib eraldi esileto\u0303stmist Piret Raua rikas keelekasutus. Pole meil just u\u0308lema\u0308a\u0308ra palju kirjanikke, kes valdaks erinevaid keeleregistreid, kasutaks ko\u0303ne- ja ko\u0303lakujundeid nii loomulikult ja lihtsalt, et lugejal ja\u0308a\u0308b u\u0308le ainult nautida ja imestada. Ei mingit peenutsemist vo\u0303i uhkeldamist sealjuures. Sama kehtib ka Pireti illustratsioonide kohta. Ta on u\u0308ks meie omapa\u0308rasemaid autoreid, kes vo\u0303rdselt andekas nii kirja- kui illustreerimiskunstis. Ko\u0303ik need ta\u0308pid, keerud, tilgad toonitud valgel \u2013 imekena, kuid samas loomulik ja naturaalne, pa\u0308ris."}, {"text_idx": "#000005", "text": "Kuigi Piret Raud on ikka armastanud teemasid, mida lastekirjanikud va\u0308ga na\u0308ppima ei kipu, jo\u0303udis mulle just \u201eKo\u0303rvaga\u201c kuidagi eriti selgelt kohale, et Raud ei kirjuta lasteraamatuid, tema teosed on ea-u\u0308lesed. Neid ei naudi mitte ainult mudilased ja lapsed, vaid ka vanemad ja vanavanemad. Ju on see lihtsalt kirjandus, kunst selle ko\u0303ige paremas, o\u0303ilsamas ta\u0308henduses ilma ainsagi piirita."}]